ପରିବେଶ LocalWire-Odisha Page3LocalWire-Odisha LocalWire\nନନ୍ଦନକାନନକୁ ଆସିବେ ଆଫ୍ରିକୀୟ ସିଂହ ଓ ଧଳା ଗଣ୍ଡା\nJanuary 24, 2020 By LocalWire LeaveaComment\nଭୁବନେଶ୍ବର, ଜାନୁଆରୀ ୨୪ (ଲୋକାଲ ୱାୟାର): ଆଫ୍ରିକୀୟ ସିଂହ ଓ ଏକ ଧଳା ଗଣ୍ଡା ଖୁବ୍ ଶୀଘ୍ର ନନ୍ଦନକାନନରେ ସାମିଲ ହେବେ ବୋଲି ଶୁକ୍ରବାର ପ୍ରାଣୀ ଉଦ୍ୟାନ ନିର୍ଦ୍ଦେଶକ ଶଶି ପଲ୍ ସୂଚନା ଦେଇଛନ୍ତି।\nସେ କହିଛନ୍ତି ଯେ, ଏଠାକୁ ଏକ ଧଳା ଗଣ୍ଡା ଅଣାଯିବା ପାଇଁ ସିଙ୍ଗାପୁର ସରକାରଙ୍କ ସହ ଓ ଆପ୍ରିକୀୟ ସିଂହ ପାଇଁ ଶ୍ରୀଲଙ୍କା ସରକାରଙ୍କ ସହ ଆଲୋଚନା ଚାଲିଛି।\nଏହି ଦୁଇ ବିରଳ ପ୍ରାଣୀଙ୍କୁ ଆଣିବା ଓ ଏଠାରେ ରଖିବା ପାଇଁ ଯୋଜନା ଚାଲିଥିବା ସେ ସୂଚନା ଦେଇଛନ୍ତି।\nସେହିପରି ନନ୍ଦନକାନନ ରୋପ୍-ଓ୍ବେ ପଏଣ୍ଟରେ ପହଞ୍ଚିବାକୁ ଟୟ ଟ୍ରେନ ରୁଟ୍ ଉପରେ ଏକ ଓଭର୍ ବ୍ରିଜ୍ ନିର୍ମାଣ ହେବ ବୋଲି ସେ କହିଛନ୍ତି।\nFiled Under: Odia, ପରିବେଶ Tagged With: ଓଡିଶା, ପରିବେଶ\nବୁଢ଼ାଖୋଲରେ ହେବ ଇକୋ-ପାର୍କ, ପ୍ରତିଷ୍ଠା ହେବ ରାଜ୍ୟର ପ୍ରଥମ ନକ୍ଷତ୍ର ବନ\nJanuary 23, 2020 By Hrusikesh Mohanty LeaveaComment\nବ୍ରହ୍ମପୁର, ଜାନୁଆରୀ ୨୩ (ଲୋକାଲ ୱାୟାର): ଗଂଜାମ ଜିଲ୍ଲା ବୁଗୁଡ଼ା ନିକଟ ପ୍ରାକୃତିକ ସୌନ୍ଦର୍ଯ୍ୟରେ ଭରପୁର ବୁଢ଼ାଖୋଲ ନିକଟରେ ଇକୋ-ପାର୍କ ପ୍ରତିଷ୍ଠା କରାଯିବ ବୋଲି ବନ ବିଭାଗ ପକ୍ଷରୁ କୁହାଯାଇଛି।\nଆଗାମୀ ତିନି ବର୍ଷ ମଧ୍ୟରେ ଏଠାରେ ଇକୋ-ପାର୍କ କରାଯିବ ଓ ଏଥିପାଇଁ ୨ କୋଟି ୮୫ ଲକ୍ଷ ଟଙ୍କା ଖର୍ଚ୍ଚ ହେବ।\nନିକଟରେ ଜଙ୍ଗଲ ଓ ପରିବେଶ ମନ୍ତ୍ରୀ ବିକ୍ରମ କେଶରୀ ଆରୁଖ ପ୍ରସ୍ତାବିତ ଇକୋ-ପାର୍କ ପାଇଁ ଭିତ୍ତି ପ୍ରସ୍ତର ସ୍ଥାପନ କରିଛନ୍ତି।\nବୁଢା଼ଖୋଲ ପାହାଡ଼ ପାଦଦେଶରେ ଏଥିପାଇଁ ଜମି ନିରୂପଣ କରାଯାଇଛି।\nଏଥିରେ ଏକ ଜଳାଶୟ, ଇକୋ-ଟ୍ରେକିଂ ଓ ଔଷଧୀୟ ବଗିଚା ରହିବ।\nସେହିପରି ରାଜ୍ୟରେ ପ୍ରଥମ କରି ଏଠାରେ ଏକ ନକ୍ଷତ୍ର ବନ ପ୍ରତିଷ୍ଠା କରାଯିବ ବୋଲି ଘୁମୁସର ଦକ୍ଷିଣର ଡି.ଏଫ୍.ଓ. ସତ୍ୟନାରାୟଣ ବେହୁରା କହିଛନ୍ତି।\nବିଭିନ୍ନ ନକ୍ଷତ୍ରଙ୍କ ସହ ସଂପୃକ୍ତ ଔଷଧୀୟ ବୃକ୍ଷ ଏହି ଉଦ୍ୟାନରେ ରହିବ ଓ ଏଥିପାଇଁ କେନ୍ଦ୍ର ଆୟୁଷ ମନ୍ତ୍ରାଳୟ ଏହାକୁ ମଂଜୁରୀ ଦେଇଥିବା ସେ ସୂଚନା ଦେଇଛନ୍ତି।\nଏହି ଅଂଚଳରେ କୃଷ୍ଣସାର ମୃଗ ଦେଖିବାକୁ ମିଳନ୍ତି ଏବଂ ନିକଟରେ ଥିବା ବାଘୁଆ ଜଳଭଣ୍ଡାରରେ ପକ୍ଷୀଙ୍କ ସମାଗମ ଦେଖିବାକୁ ମିଳେ।\nଏସବୁ ଦୃଷ୍ଟିରୁ ବୁଢ଼ାଖୋଲ ପର୍ଯ୍ୟଟକଙ୍କୁ ଆକର୍ଷିତ କରିବ ବୋଲି ବନ ବିଭାଗ ଆଶା ରଖିଛି।\nବୁଢା଼ଖୋଲ ପାହାଡ଼ରେ ପ୍ରାଚୀନ ବୁଦ୍ଧମୂର୍ତ୍ତିର ଭଗ୍ନାବଶେଷ ଦେଖିବାକୁ ମିଳେ ଓ ଏହା ପ୍ରଥମ ଶତାବ୍ଦୀର ବୋଲି ଐତିହାସିକମାନେ କୁହନ୍ତି।\nସେହିପରି ଏଠାରେ ଏଠାରେ ଥିବା ସିଦ୍ଧିଗୁମ୍ଫା ମଧ୍ୟ ପର୍ଯ୍ୟଟକଙ୍କୁ ଆକର୍ଷିତ କରେ।\nସପ୍ତଦଶ ଶତାବ୍ଦୀରେ ଭଂଜ ରାଜାମାନଙ୍କ ଦ୍ବାରା ନିର୍ମିତ ପାଞ୍ଚଟି ଶିବ ମନ୍ଦିର ଏହି ପାହାଡ଼ରେ ରହିଛି।\nFiled Under: Odia, ପରିବେଶ Tagged With: ଓଡିଶା, ପରିବେଶ, ବ୍ରହ୍ମପୁର\nବିଶେଷ : ବୁଲିଯିବା ଖଣ୍ଡାଧାର, ଦେଖିବା ପ୍ରକୃତି\nJanuary 20, 2020 By Ranjan Pradhan LeaveaComment\nକେନ୍ଦୁଝର ଜିଲ୍ଲାର ବାଂଶପାଳ, ଯୋଡ଼ା ବ୍ଲକ ଏବଂ ସୁନ୍ଦରଗଡ଼ ଜିଲ୍ଲାର ବଣେଇ, ଲହୁଣୀପଡ଼ା ବ୍ଲକ ଅଞ୍ଚଳକୁ ଘେରି ରହିଥିବା ବିସ୍ତୀର୍ଣ୍ଣ ପର୍ବତମାଳାର ନାମ ଖଣ୍ଡାଧାର।\nରାଶିରାଶି ପାହାଡ଼ ସାଙ୍ଗକୁ ସବୁଜ ଘଞ୍ଚ ବନାନୀ, ଜ୘ବ ବିବିଧତା, ଜନଜାତି ବସତି ଓ ଶୀତଦିନର ମନୋରମ ପ୍ରାକୃତିକ ଶୋଭା ହିଁ ଖଣ୍ଡାଧାରର ବିଶେଷତ୍ବ।\nଏଠାକାର ଶୀତଦିନିଆ ତୁଷାରପାତ ପର୍ଯ୍ୟଟକଙ୍କୁ ଆକର୍ଷିତ କରିଥାଏ।\nଏହି ପାହାଡ଼ମାଳାରେ ପ୍ରଚୁର ମାତ୍ରାରେ ଉନ୍ନତ ମାନର ଲୁହାପଥର ଗଚ୍ଛିତ ରହିଛି।\nଖଣ୍ଡାଧାରର ଦୁଇଟି ପାର୍ଶ୍ବ ରହିଛି। ଗୋଟିଏ ପାର୍ଶ୍ବ ସୁନ୍ଦରଗଡ଼ ଜିଲ୍ଲାରେ ଥିବାବେଳେ ଅନ୍ୟ ପାର୍ଶ୍ବଟି କେନ୍ଦୁଝର ଜିଲ୍ଲାରେ ରହିଛି।\nପାହାଡ଼ର ଉଭୟ ପାର୍ଶ୍ବରେ ଦୁଇଟି ଜଳଧାର ତଳକୁ ଖସି ପଡ଼ି ଦୁଇଟି ଜଳପ୍ରପାତ ସୃଷ୍ଟି କରିଛି।\nକେନ୍ଦୁଝର ପାର୍ଶ୍ବରେ ଥିବା ଜଳପ୍ରପାତଟି ଦେଶର ଅନ୍ୟତମ ଦୀର୍ଘତମ ଜଳପ୍ରପାତ ମଧ୍ୟରୁ ଗୋଟିଏ ।\nଏହାର ଉଚ୍ଚତା ୮୦୦ ଫୁଟ।\nଏହି ଜଳପ୍ରପାତର ଆକର୍ଷଣୀୟ ବିଶେଷତ୍ବ ହେଉଛି, ପ୍ରପାତଟି ପାହାଡ଼ର ପିଠିରେ ଘଷି ନ ହୋଇ ପାହାଡ଼ର ଶୀର୍ଷରୁ ଉପରୁ ତଳକୁ ଖସି ପଡୁଛି।\nଏତେ ଉଚ୍ଚରୁ ଶୂନ୍ୟରେ ଖସି ପଡ଼ିବା ଅବସରରେ ଜଳଧାର ଜଳୀୟକଣା ପାଲଟିଯାଏ ଆଉ ଏଠାରେ ସୃଷ୍ଟି ହେଉଥିବା ଇନ୍ଦ୍ରଧନୁ ସମ୍ଭବତଃ ଅନ୍ୟ ଜଳପ୍ରପାତମାନଙ୍କରେ ଦୃଶ୍ୟ ହୋଇ ନଥାଏ।\nପାଉଡ଼ି ଭୂୟାଁଙ୍କ ନିବାସ ସ୍ଥଳ\nଖଣ୍ଡାଧାର ହେଉଛି ଆଦିମ ଜନଜାତି ପାଉଡ଼ି ଭୂୟାଁଙ୍କ ଆଦି ନିବାସ ସ୍ଥଳ।\nପାହାଡ଼ର କୋଳରେ ପାଉଡ଼ି ଭୂୟାଁମାନେ ବାସ କରନ୍ତି। ପାଉଡ଼ି ଭୂୟାଁ 'ଖଣ୍ଡାପାଟ' ଦେବତାଙ୍କୁ ପୂଜା କରିଥାନ୍ତି।\nଏହି ଦେବତାଙ୍କ ନାମାନୁସାରେ ପାହାଡ଼ର ନାମ ହୋଇଛି ଖଣ୍ଡାଧାର।\nପ୍ରତିବର୍ଷ ମକର ମେଳାରେ ଏଠାରେ ଲକ୍ଷାଧିକ ଭକ୍ତଙ୍କ ସମାଗମ ହୋଇଥାଏ।\nଏଠାରେ ଥିବା କୁଣ୍ଡରେ ବୁଡ଼ ପକାଇଲେ କୋଟି ଜନ୍ମର ପୁଣ୍ୟ ଫଳ ମିଳିଥାଏ ବୋଲି ପାଉଡ଼ି ଭୂୟାଁ ବିଶ୍ବାସ କରନ୍ତି।\nସେହିଭଳି ଏଠାକାର ପାଉଡ଼ି ଭୂୟାଁମାନଙ୍କ ଦ୍ବାରା କନ୍ତୋ ଦେବୀ ଓ କଙ୍କାଳଦେବୀ ପୂଜା ପାଆନ୍ତି।\nଏ ଦୁଇ ଠାକୁରାଣୀ ଖଣ୍ଡାଧାରର ଆରାଧ୍ୟ ଦେବୀ ଅଟନ୍ତି।\nପାଉଡ଼ି ଭୂୟାଁଙ୍କ ସମେତ ଏଠାରେ କୋହ୍ଲ, ମୁଣ୍ଡା, ସାନ୍ତାଳ, ଭୂମିଜ, ଜୁଆଙ୍ଗମାନେ ମଧ୍ୟ ବାସ କରିଥାନ୍ତି।\nଖଣ୍ଡାଧାର ଏମାନଙ୍କ ପାଇଁ କେବଳ ଏକ ନିର୍ଜୀବ ପାହାଡ଼ ନୁହେଁ, ବରଂ ସେମାନଙ୍କ ଭଗବାନ।\nଜୈବ ବିବିଧତାରେ ପରିପୂର୍ଣ୍ଣ\nଖଣ୍ଡାଧାର ଏକାଧିକ ପାହାଡ଼ମାନଙ୍କ ସମାହାରକୁ ନେଇ ସୃଷ୍ଟି।\nଏଠାରେ ରହିଛି ମାଙ୍କଡ଼ନଚା ଓ ମାଲାଂଟୋଲି ଭଳି ସୁଉଚ୍ଚ ଗିରିଶୃଙ୍ଗ।\nମାଙ୍କଡ଼ନଚା ଓ ମାଲାଂଟୋଲିରେ ସବୁଠୁ ଭଲ ଗ୍ରେଡ୍ର ଆଇରନ୍ ଓର୍ ଗଚ୍ଛିତ ରହିଛି ବୋଲି ଖଣି ବିଭାଗ ସର୍ଭେ ରିପୋର୍ଟରେ ଉଲ୍ଲେଖ ରହିଛି।\nଖଣ୍ଡାଧାର ଜଳପ୍ରପାତର ଜଳ ସୁନ୍ଦରଗଡ଼ ଜିଲ୍ଲାର ବଣେଇ, ଲହୁଣିପଡ଼ା ଓ କେନ୍ଦୁଝର ଜିଲ୍ଲାର ବାଂଶପାଳ, ଯୋଡ଼ା ବ୍ଲକର ୩୦ଟି ପଞ୍ଚାୟତର ଚାଷୀଙ୍କ କ୍ଷେତକୁ ଜଳ ଯୋଗାଇଥାଏ।\nଏଠାରେ ଥିବା ଅନେକ ଛୋଟବଡ଼ ଜଳ ଉତ୍ସ ଉପରେ ଏଠାକାର ଆଦିବାସୀଙ୍କ କୃଷି ଓ ବଣ ଜୀବଜନ୍ତୁଙ୍କ ତୃଷା ମେଣ୍ଟିଥାଏ।\nଖଣ୍ଡାଧାରର ଜ୘ବବିବିଧତା ରାଜ୍ୟ କାହିଁକି ସମଗ୍ର ଦେଶରେ ବିରଳ।\nଏଠାରେ ଅନେକ ପ୍ରଜାତିର ଜୀବଜନ୍ତୁ ଓ ବିରଳ ବୃକ୍ଷ ଦୃଶ୍ୟମାନ ହୋଇଥାନ୍ତି।\nଖଣ୍ଡାଧାର ଉପରେ କମ୍ପାନୀଙ୍କ ଆଖି\nଦୀର୍ଘ ପାଞ୍ଚ ଦଶନ୍ଧି ଧରି ଓଡ଼ିଶା ମାଇନିଂ କର୍ପୋରେସନ (ଓଏମ୍ସି) ସୁନ୍ଦରଗଡ଼ ଜିଲ୍ଲାର କୁର୍ମିଟାର ଖଣି (ଖଣ୍ଡାଧାର ପାହାଡ଼) ଖନନ କରିଆସୁଛି।\nଏହା ଫଳରେ ସାରିକୁଦ, ତିଲକୁଦ, ଉସ୍କେଲା ଭଳି ୫୦ରୁ ଊର୍ଦ୍ଧ୍ବ ଗାଁର ଆଦିବାସୀମାନେ ବିପନ୍ନ ହୋଇଥିବା ଅଭିଯୋଗ କରିଆସୁଛନ୍ତି।\nସେହିଭଳି ଖଣ୍ଡାଧାର ଖଣି ଲିଜ୍ ପାଇଁ ପୋସ୍କୋ ଆବେଦନ କରିଥିଲା।\nଏହାକୁ ନେଇ ସେତେବେଳେ ବିରାଟ ଜନ ଆନ୍ଦୋଳନ ମୁଣ୍ଡ ଟେକିଥିଲା।\nଏହାରି ଭିତରେ ପୋସ୍କୋ ଓଡ଼ିଶାରୁ ଚାଲି ଯାଇଥିବାବେଳେ ଖଣ୍ଡାଧାର ଖଣିରୁ ଲୁହା ପଥର ଉତ୍ତୋଳନ ପାଇଁ ବଡ଼ ବଡ଼ କମ୍ପାନୀ ଆବେଦନ କରିଛନ୍ତି।\nଏହି ଖଣି କମ୍ପାନିମାନଙ୍କ ମଧ୍ୟରୁ କେତେକ କମ୍ପାନିକୁ ପ୍ରସ୍ପେକ୍ଟିଂ ଲିଜ୍ (ପିଏଲ୍) ମିଳି ସାରିଥିଲାବେଳେ ଏମାନେ ମାଇନିଂ ଲିଜ୍ (ଏମ୍ଏଲ୍) ଅପେକ୍ଷାରେ ଅଛନ୍ତି।\nଅପରପକ୍ଷରେ, କୌଣସି ପରିସ୍ଥିତିରେ ଖଣ୍ଡାଧାର ପାହାଡ଼ ଓ ଜଳପ୍ରପାତକୁ ସରକାର କି କମ୍ପାନି ହାତରେ ଟେକି ଦେବୁନି ବୋଲି 'ଖଣ୍ଡାଧାର ସୁରକ୍ଷା ସଂଗ୍ରାମ ସମିତି' ସଭାପତି ଝରା ନାଏକ କହନ୍ତି।\nସେ କହିଛନ୍ତି ଯେ, ଜୀବନ ଯାଉ ପଛେ ଖଣ୍ଡାଧାର ବଞ୍ଚିଥାଉ।\nଏହାରି ଭିତରେ ଖଣ୍ଡାଧାର ପାହାଡ଼ର ସୁରକ୍ଷା ପାଇଁ 'ଖଣ୍ଡାଧାର ସୁରକ୍ଷା ସତ୍ୟାଗ୍ରହ' ଭଳି ଆନ୍ଦୋଳନ ମୁଣ୍ଡ ଟେକିଛି।\nପ୍ରଶ୍ନ ଉଠୁଛି, ଲୁହାପଥର ଖୋଳିବା ବାହାନାରେ ଖଣ୍ଡାଧାର ପାହାଡ଼ ଓ ଜଳପ୍ରପାତକୁ ଧ୍ବଂସ କରି ଦିଯାଇ ପାରିବ କି? ଧ୍ବଂସ କରି ଦିଆଯାଇ ପାରିବ କି ଏହାର ଜ୘ବ ବିବିଧତା, ଶ୍ୟାମଳ ସବୁଜିମା?\nକେମିତି ଯିବେ ଖଣ୍ଡାଧାର?\nଭୁବନେଶ୍ବରରୁ ଖଣ୍ଡାଧାରର ଦୂରତା ୨୩୦ କିଲୋମିଟର। ଭୁବନେଶ୍ବରରୁ ବସ୍ ବା ଟାକ୍ସି ଯୋଗେ ଆପଣ କେନ୍ଦୁଝର ଯାଇପାରିବେ।\nସେହିପରି ଏହାର ନିକଟତମ ରେଳଷ୍ଟେସନ୍ ହେଉଛି କେନ୍ଦୁଝରଗଡ଼।\nକେନ୍ଦୁଝର ସହରରୁ ଏହାର ଦୂରତା ୬୦ କିଲୋମିଟର। ରାଉରକେଲାରୁ ବଣାଇ ହୋଇ ଗଲେ ଖଣ୍ଡାଧାର ୧୦୪ କିଲୋମିଟର ଦୂରରେ ଅବସ୍ଥିତ।\n(ଲେଖକ ଜଣେ ଗବେଷକ, କଥାକାର ଓ ସାମ୍ବାଦିକ। ଓଡ଼ିଶାର ନଦୀ ସଂସ୍କୃତି ଓ ଆଦିବାସୀ ସଂସ୍କୃତି ଉପରେ ତାଙ୍କର ଅନେକ ଉପାଦେୟ ପୁସ୍ତକ ପ୍ରକାଶିତ ହୋଇସାରିଛି।)\nFiled Under: Odia, Special, ପରିବେଶ, ବିଶେଷ Tagged With: Special, ଓଡିଶା, ପରିବେଶ, ବିଶେଷ\nଚିଲିକାରେ ୧୪୬ ଇରାୱାଡି ଡଲଫିନ୍ ଠାବ, ଅଛନ୍ତି ଅଧିକ\nJanuary 20, 2020 By LocalWire LeaveaComment\nଭୁବନେଶ୍ୱର, ଜାନୁଆରୀ ୨୦(ଲୋକାଲ ୱାୟାର): ଚିଲିକାରେ ରବିବାର ହୋଇଥିବା ଡଲଫିନ୍ ଗଣନାରେ ୧୪୬ଟି ଡଲଫିନ୍ ଗଣତି କରାଯାଇଥିବା ବେଳେ ଚୂଡ଼ାନ୍ତ ତଥ୍ୟ ବିଶ୍ଳେଷଣ ପରେ ଏହି ସଂଖ୍ୟା ଯଥେଷ୍ଟ ବୃଦ୍ଧି ପାଇବ ବୋଲି ଚିଲିକା ଉନ୍ନୟନ କର୍ତ୍ତୃପକ୍ଷ (ସିଡିଏ)ଙ୍କ ପକ୍ଷରୁ ସୂଚନା ଦିଆଯାଇଛି ।\nରବିବାର ସକାଳ ୬ଟାରୁ ବାଲୁଗାଁ, ଚିଲିକା, ନୂଆପଡ଼ା, ସାତପଡ଼ା, ରମ୍ଭା, ବରକୂଳ ଆଦି ୫ଟି ରେଞ୍ଜରେ ୧୮ଟି ଟିମ୍ ଦ୍ୱାରା ଡଲଫିନ୍ ଗଣନା କରାଯାଇଥିଲା ।\nଡିସିଏଫ୍ ପ୍ରଦୀପ କୁମାର ସାହୁ, ସାତପଡା ରେଞ୍ଜ୍ ଅଧିକାରୀ ମାନସ ରଞ୍ଜନ ମହାପାତ୍ରଙ୍କ ନେତୃତ୍ୱରେ ଗଣତି ହୋଇଥିଲା ।\nହାଇଡ୍ରୋଫୋନ୍, ଲାଇନ୍ ଟ୍ରାଞ୍ଜିଟ୍ ପଦ୍ଧତି ଓ ଗ୍ଲୋବାଲ ପୋଜିସନିଂ ସିଷ୍ଟମ୍ (ଜିପିଏସ୍)ରେ ଏହି ଗଣନା କରାଯାଇଛି ।\nଗତବର୍ଷ ଗଣନାବେଳେ ୧୧୩ଟି ଇରାୱାଡି ଡଲଫିନ୍ ଠାବ ହୋଇଥିଲା । କିନ୍ତୁ ଚୂଡ଼ାନ୍ତ ତଥ୍ୟ ବିଶ୍ଳେଷଣ ପରେ ୧୬୨ଟି ଡଲଫିନ ଥିବା ସୂଚନା ଦିଆଯାଇଥିଲା ।\nତେଣୁ ଏଥର ଚୂଡ଼ାନ୍ତ ତଥ୍ୟରେ ଡଲଫିନ୍ ସଂଖ୍ୟା ଯଥେଷ୍ଟ ଅଧିକ ରହିବା ସମ୍ଭାବନା ଥିବା କୁହାଯାଉଛି ।\nଇଭିଏମ୍ ହଟାଓ ପଦଯାତ୍ରାରେ ଧିଲୋନ୍, ୬୫୦୦ କି.ମି ଯିବେ\nJanuary 19, 2020 By LocalWire LeaveaComment\nଭୁବନେଶ୍ୱର, ଜାନୁଆରୀ ୧୯(ଲୋକାଲ ୱାୟାର): 'ଇଭିଏମ୍ ହଟାଓ ଗଣତନ୍ତ୍ର ବଚାଓ' ନାରା ଦେଇ ଉତ୍ତରାଖଣ୍ଡରୁ ଦୀର୍ଘ ୬୫୦୦ କିଲୋମିଟର ପଦଯାତ୍ରାରେ ବାହାରିଥିବା ଓମ୍କାର ସିଂ ଧିଲୋନ୍ ୧୦ଟି ରାଜ୍ୟ ଓ ୪୬୦୦ କିଲୋମିଟର ପଦଯାତ୍ରା ଶେଷକରି ଏବେ ଓଡ଼ିଶାରେ ତାଙ୍କ ପଦଯାତ୍ରା ଜାରି ରଖିଛନ୍ତି ।\nଶ୍ରୀ ଧିଲୋନ ଶନିବାର ଭୁବନେଶ୍ୱରରେ ପହଞ୍ଚିଥିଲେ । ଏହି ଅବସରରେ ସେ ଇଭିଏମ୍ ବ୍ୟବହାରର ଭୟାବହତା ଓ ପଦଯାତ୍ରାର ଲକ୍ଷ୍ୟ ଏବଂ ଉଦ୍ଦେଶ୍ୟ ସମ୍ପର୍କରେ ଉପସ୍ଥିତ ଗଣମାଧ୍ୟମ ପ୍ରତିନିଧିମାନଙ୍କୁ କହିଥିଲେ ।\nସେ ଓଡ଼ିଶାରେ ପଦଯାତ୍ରା ପରେ ପଶ୍ଚିମବଙ୍ଗ, ବିହାର, ଝାଡ଼ଖଣ୍ଡ, ଉତ୍ତରପ୍ରଦେଶ ଦେଇ ଦିଲ୍ଲୀର ରାଜଘାଟରେ ଏହା ଶେଷ କରିବେ ବୋଲି କହିଛନ୍ତି ।\nରାଜଧାନୀର ବାୟୁମଣ୍ଡଳ ଅତି ନିମ୍ନ ମାନର, ମାସ୍କ ବ୍ୟବହାର ପାଇଁ ପରାମର୍ଶ\nJanuary 17, 2020 By LocalWire LeaveaComment\nଭୁବନେଶ୍ବର, ଜାନୁଆରୀ ୧୭ (ଲୋକାଲ ୱାୟାର): ଜୟଦେବ ବିହାର ଓ ଖଣ୍ଡଗିରି ଅଂଚଳର ବାୟୁମଣ୍ଡଳ ଅତି ନିମ୍ନ ମାନର ଥିବା ଗ୍ଲୋବାଲ୍ ୱେଦର୍ ମନିଟରିଂ ଏଜେନ୍ସି ଶୁକ୍ରବାର ସୂଚନା ଦେଇଛି ।\nଆଜି ସକାଳ ୮ଟା ୧୫ରେ ଖଣ୍ଡଗିରି ଅଂଚଳର ବାୟୁମଣ୍ଡଳର ପ୍ରଦୂଷଣ ମାତ୍ରା ୩୪୨ ରେଞ୍ଜ ରହିଥିବାବେଳେ ଜୟଦେବ ବିହାରରେ ୩୧୬ ରେଞ୍ଜ ଥିବା ସ୍କାଇମେଟ୍ ପକ୍ଷରୁ କୁହାଯାଇଛି ।\nଏଥିପାଇଁ ଏହି ଅଂଚଳର ବାସିନ୍ଦାଙ୍କୁ ମାସ୍କ ଓ ଯାନବାହାନରୁ ନିର୍ଗତ ଧୂଆଁରୁ ବର୍ତ୍ତବାକୁ ଏୟାର୍ ପ୍ୟୁରିଫାୟାର୍ ବ୍ୟବହାର ପାଇଁ କୁହାଯାଇଛି ।\nଉଲ୍ଲେଖଯୋଗ୍ୟ, ବାୟୁମଣ୍ଡଳରେ ପ୍ରଦୂଷଣ ମାତ୍ରା ୦ରୁ ୫୦ ମଧ୍ୟରେ ରହିଲେ ତାହା ସ୍ବାଭାବିକ ବୋଲି କୁହାଯାଇଥାଏ।\nତେବେ ଜୟଦେବ ବିହାର ଓ ଖଣ୍ଡଗିରିରେ ବହୁଳ ଯାନବାହନ ଚଳପ୍ରଚଳ ଯୋଗୁଁ ପ୍ରଦୂଷଣର ମାତ୍ରା ଅଧିକ ରହିଥିବାରୁ ଏପରି ଶୋଚନୀୟ ପରିସ୍ଥିତି ସୃଷ୍ଟି ହେଉଛି ।\nବିଧାନସଭା ବୁଲିଲେ ଲଜପତ ରାୟ ଡିଏଭି ପବ୍ଲିକ ସ୍କୁଲର ଛାତ୍ରଛାତ୍ରୀ\nJanuary 14, 2020 By LocalWire LeaveaComment\nଭୁବନେଶ୍ୱର, ଜାନୁଆରୀ ୧୪(ଲୋକାଲ ୱାୟାର): କଟକ ଗଣ୍ଡରପୁରସ୍ଥିତ ଲଜପତ ରାୟ ଡିଏଭି ପବ୍ଲିକ ସ୍କୁଲର ଛାତଛାତ୍ରୀମାନେ ମଙ୍ଗଳବାର ରାଜ୍ୟ ବିଧାନସଭା ବୁଲି ଦେଖିଛନ୍ତି ।\nଏହି ଅବସରରେ ଛାତ୍ରଛାତ୍ରୀମାନେ ବାଚସ୍ପତି ଡ. ସୂର୍ଯ୍ୟନାରାୟଣ ପାତ୍ରଙ୍କ ଭେଟିଥିବା ବେଳେ ଅଧ୍ୟୟନରେ ବ୍ରତୀ ହେବା ସହ ସନାଗରିକ ହେବାକୁ ଡ. ପାତ୍ର ସେମାନଙ୍କୁ ପରାମର୍ଶ ଦେଇଥିଲେ ।\nଛାତ୍ରଛାତ୍ରୀମାନେ ବିଧାନସଭା ଗ୍ରନ୍ଥାଗାର, ବିଧାନସଭା ଗୃହ, ବିଧାନସଭା ପରିସରରେ ଥିବା ଉଦ୍ୟାନ ବୁଲିବା ସହ ବିଧାନସଭାର ବିଧି ବ୍ୟବସ୍ଥା ଓ ଗୃହ ପରିଚାଳନା ସମ୍ପର୍କରେ ଅବଗତ ହୋଇଥିଲେ ।\nତୃତୀୟରୁ ପଞ୍ଚମ ଶ୍ରେଣୀ ପର୍ଯ୍ୟନ୍ତ ପଢ଼ୁଥିବା ପ୍ରାୟ ୩୩୦ ଜଣ ଛାତ୍ରଛାତ୍ରୀ ବିଧାନସଭା ବୁଲିଥିଲେ । କେ. ସିଲାରାଓ ଓ ପ୍ରଜ୍ଞା ଚୌଧୁରୀଙ୍କ ତତ୍ତ୍ୱାବଧାନରେ ଆସିଥିବା ଏହି ଛାତ୍ରଛାତ୍ରୀମାନଙ୍କ ଗସ୍ତ ସମୟରେ ବିଧାନସଭା ସଚିବ ଦାଶରଥି ଶତପଥି, ବାଚସ୍ପତିଙ୍କ ଅତିିରିକ୍ତ ବ୍ୟକ୍ତିଗତ ସଚିବ ପ୍ରଶାନ୍ତ କୁମାର ଦାସ ଉପସ୍ଥିତ ଥିଲେ ।\nଆମ ଗାଁ ଆମ ବିକାଶ କାର୍ଯ୍ୟକାରିତା ନେଇ ପଞ୍ଚାୟତିରାଜ ବିଭାଗ ଖପ୍ପା\nJanuary 13, 2020 By LocalWire LeaveaComment\nଭୁବନେଶ୍ବର, ଜାନୁଆରୀ ୧୩ (ଲୋକାଲ ୱାୟାର): ଆମ ଗାଁ ଆମ ବିକାଶ ଯୋଜନାରେ ୨୯ ହଜାର ୩୨୭ଟି ପ୍ରକଳ୍ପ କାର୍ଯ୍ୟକାରୀ ହୋଇଥିବାରୁ ଏଥିରେ ଅସନ୍ତୋଷ ପ୍ରକାଶ କରି ଜିଲ୍ଲାପାଳମାନଙ୍କୁ ପଞ୍ଚାୟତିରାଜ ବିଭାଗ ସଚିବ ଦେଓରଞ୍ଜନ କୁମାର ସିଂହ ପତ୍ର ଲେଖିଛନ୍ତି ।\nଗତ ଡିସେମ୍ବର ସୁଦ୍ଧା ସମୁଦାୟ ୬୨ହଜାର ୭୪୩ଟି ପ୍ରକଳ୍ପକୁ ଅନୁମୋଦନ ମିଳିଥିବାବେଳେ ଏଥିରୁ ୨୯ ହଜାର ୩୨୭ ପ୍ରକଳ୍ପ ଶେଷ ହୋଇଛି ।\nଏପରି କାର୍ଯ୍ୟରେ ଅସନ୍ତୁଷ୍ଟ ବ୍ୟକ୍ତ କରିବା ସହ ପଞ୍ଚାୟତିରାଜ ସଚିବ ଏସବୁ ପ୍ରକଳ୍ପ ସହ ସଂପୃକ୍ତ ସମସ୍ତ ସରକାରୀ ଅଧିକାରୀଙ୍କ ସିସିଆର (କ୍ୟାରେକ୍ଟର କଣ୍ଡକ୍ଟ ରିପୋର୍ଟ)ରେ ଏହା ଉଲ୍ଲେଖ କରାଯିବ ବୋଲି ଚେତାବନୀ ଦେଇଛନ୍ତି ।\nଚିଠିଟି ଜରୁରିକାଳୀନ ଭିତ୍ତିରେ ଜାରି ହୋଇଥିବାବେଳେ ପ୍ରକଳ୍ପଗୁଡିକୁ ଅତି ଶୀଘ୍ର ଶେଷ କରିବାକୁ ସେଥିରେ ନିର୍ଦ୍ଦେଶ ଦିଆଯାଇଛି ।\nଘୋଡ଼ାହାଡ଼ରେ ମଗର ସଂଖ୍ୟା ବୃଦ୍ଧି\nJanuary 13, 2020 By Hrusikesh Mohanty LeaveaComment\nବ୍ରହ୍ମପୁର, ଜାନୁଆରୀ ୧୩ (ଲୋକାଲ ୱାୟାର): ଗଂଜମ ଜିଲ୍ଲା ଦିଗପହଣ୍ଡି ନିକଟ ଘୋଡ଼ାହାଡ଼ ଜଳଭଣ୍ଡାର ସମେତ ଏହାର ଆଖପାଖ ଅଂଚଳରେ ଥିବା ଜଳାଶୟରେ ଲମ୍ବାମୁହଁ ଥିବା ମଗର କୁମ୍ଭୀର ସଂଖ୍ୟା ବୃଦ୍ଧି ପାଇଥିବା ନେଇ ବନ୍ୟପ୍ରାଣୀ ବିଶାରଦମାନେ ଆନନ୍ଦ ପ୍ରକାଶ କରିଛନ୍ତି।\nଗଲା ତିନି ଦିନ ଧରି ହୋଇଥିବା ଗଣନାରୁ ଜଣାପଡ଼ିଛି ଯେ, ଗତବର୍ଷ ଏଠାରେ ମଗର ସଂଖ୍ୟା ୫୮ ଥିବାବେଳେ ଚଳିତ ବର୍ଷ ୬୫ରେ ପହଞ୍ଚିଛି।\nଏଥିରୁ ପାଞ୍ଚ ବର୍ଗ କିଲୋମିଟର ପରିସୀମାବିଶିଷ୍ଟ ଘୋଡ଼ାହାଡ଼ ଜଳଭଣ୍ଡାରରେ ୪୪ଟି ମଗର ଥିବାବେଳେ ଏହାର ଆଖପାଖ ଜଳାଶୟରେ ବାକି ୨୧ଟି ଚିହ୍ନଟ ହୋଇଥିବା ବ୍ରହ୍ମପୁର ଡ.ଏଫ୍.ଓ. ଅମ୍ଲାନ ନାୟକ ସୂଚନା ଦେଇଛନ୍ତି।\nଗତବର୍ଷ ଘୋଡ଼ାହାଡ଼ରେ ୪୩ଟି ଓ ଆଖପାଖ ଜଳାଶୟରେ ୧୫ଟି ମଗର ଥିବା ଜଣାପଡ଼ିଥିଲା।\nଉଲ୍ଲେଖଯୋଗ୍ୟ, ୨୦୧୫ରେ ଏଠାରେ ୪୯ଟି ମିଗର ଥିବାବେଳେ ୨୦୧୬ ଓ ୨୦୧୭ରେ ଏମାନଙ୍କ ସଂଖ୍ୟା ୫୫ ରହିଥିଲା।\nଗତ ଗୁରୁବାରଠାରୁ ୨୦ଟି ଟିମ୍ ଏଠାରେ ମଗର ଗଣନା କାର୍ଯ୍ୟରେ ନିୟୋଜିତ ହୋଇଥିଲେ।\nସୂଚନାଯୋଗ୍ୟ, ରାଜ୍ୟର ସାତକୋଶିଆ ଶିମିଳିପାଳ ପରେ ଘୋଡ଼ାହାଡ଼ରେ କୁମ୍ଭୀର ରହନ୍ତି।\nଏମାନଙ୍କୁ ସୁରକ୍ଷା ଦେବା ଲାଗି ଜାଲ ବ୍ୟବହାର ଉପରେ ଅଂକୁଶ ଲଗାଯାଇଥିବା ଦିଗପହଣ୍ଡି ରେଞ୍ଜ ଅଧିକାରୀ ପି.କେ. ଖଡ଼ଗରାୟ ସୂଚନା ଦେଇଛନ୍ତି।\nବାୟୁ ପ୍ରଦୂଷଣ ଯୋଗୁଁ ଲୋକଙ୍କୁ ମାସ୍କ୍ ବ୍ୟବହାର କରିବାକୁ ପରାମର୍ଶ\nJanuary 10, 2020 By LocalWire LeaveaComment\nଭୁବନେଶ୍ବର, ଜାନୁଆରୀ ୧୦ (ଲୋକାଲ ୱାୟାର): ଜୟଦେବ ବିହାର ଅଞ୍ଚଳରେ ବାୟୁ ପ୍ରଦୂଷଣ ନେଇ ଗ୍ଲୋବାଲ ୱେଦର୍ ମନିଟରିଂ ଏଜେନ୍ସି ଶୁକ୍ରବାର ପୁଣି ଥରେ ସତର୍କ କରିଦେଇଛି।\nଆଜି ପୂର୍ବାହ୍ନ ୧୧ଟା ୧୦ ମିନିଟ ସୁଦ୍ଧା ଏହି ଅଞ୍ଚଳର ବାୟୁମଣ୍ଡଳର ପ୍ରଦୂଷଣ ମାତ୍ରା ୩୨୩ ରେଞ୍ଜ ରହିଥିବା ସ୍କାଇମେଟ୍ ପକ୍ଷରୁ କୁହାଯାଇଛି ।\nସେଥିପାଇଁ ସ୍ଥାନୀୟ ବାସିନ୍ଦାଙ୍କୁ ମାସ୍କ ଓ ଯାନବାହନରୁ ନିର୍ଗତ ଦୂଷିତ ଧୂଆଁରୁ ବର୍ତ୍ତିବାକୁ ଏୟାର୍ ପ୍ୟୁରିଫାୟର୍ ବ୍ୟବହାର କରିବାକୁ କୁହାଯାଇଛି ।\nସେହିପରି ଖଣ୍ଡଗିରି ଅଞ୍ଚଳରେ ମଧ୍ୟ ବାୟୁ ପ୍ରଦୂଷଣର ମାତ୍ରା ୩୧୩ରୁ ୨୧୭ ଏକ୍ୟୁଆଇ ରହିଥିଲା ।\nଉଲ୍ଲେଖଯୋଗ୍ୟ, ବାୟୁମଣ୍ଡଳରେ ପ୍ରଦୂଷଣର ମାତ୍ରା ୦ରୁ ୫୦ ମଧ୍ୟରେ ରହିଲେ ତାହା ସ୍ବାଭାବିକ ବୋଲି କୁହାଯାଇଥାଏ ।\nତେବେ ଜୟଦେବ ବିହାର ଓ ଖଣ୍ଡଗିରି ଅଞ୍ଚଳରେ ଏହା ସ୍ବାଭାବିକଠାରୁ ଖୁବ ଅଧିକ ରହିଛି।\nଏହାକୁ ନେଇ ପରିବେଶବିତମାନେ ଉଦବେଗ ପ୍ରକାଶ କରିଛନ୍ତି ।
